อธิบดีกรมสารนิเทศและโฆษกกระทรวงการต่างประเทศ เปิดเผย ทางการไทยส่งมอบของช่วยเหลือจากกระทรวงคมนาคมให้ทางการสปป.ลาวแล้ว
น.ส.บุษฎี สันติพิทักษ์ อธิบดีกรมสารนิเทศและโฆษกกระทรวงการต่างประเทศ  กล่าวว่าในส่วนของความช่วยเหลือจากกระทรวงคมนาคม ที่นายอาคม เติมพิทยาไพสิฐ รัฐมนตรีว่าการกระทรวงคมนาคม ได้ปล่อยขบวนเครื่องยังชีพช่วยเหลือเพื่อเดินทางไปแขวงอัตตะปือเมื่อวันที่ 26 กรกฎาคมที่ผ่านมา ล่าสุดเมื่อเวลา 00.30 น. ของวันที่ 27 กรกฎาคม 2561 ขบวนรถกระทรวงคมนาคมกว่า 40  คัน ได้เดินทางถึงแขวงอัตตะปือแล้ว โดยสถานกงสุลใหญ่ ณ แขวงสะหวันนะเขต  ได้รอต้อนรับที่ศูนย์ช่วยเหลือที่ห้องว่าการปกครองแขวงอัตตะปือแล้ว





น.ส.บุษฎี กล่าวอีกว่า สมาคมไทย-ลาวเพื่อมิตรภาพ ซึ่งมีนายสุวิทย์ สิมะสกุล เป็นนายกสมาคมฯ และสถาบันเทคโนโลยีพระจอมเกล้าเจ้าคุณทหารลาดกระบัง จะร่วมกันจัดดนตรีการกุศลเพื่อระดมเงินบริจาคให้แก่ผู้ประสบภัยน้ำท่วมที่ สปป.ลาว ในวันที่ 2 สิงหาคม 2561 เวลา 18.00 น. ณ สถาบันเทคโนโลยีพระจอมเกล้าเจ้าคุณทหารลาดกระบัง โดยจะมอบเงินให้นายแสง สุขะทิวง เอกอัครราชทูต สปป.ลาว ประจำประเทศไทยในวันจัดงานด้วย